Overraskende nedgang i ledige stillinger

Mengden utlyste stillinger faller, på en tid der nivået vanligvis tar seg opp.

FÆRRE LEDIGE STILLINGER: Det ble færre stillingsannonser i september, viser tall fra Rubrikk. Vis mer

Publisert: Oppdatert: 7. september 2011 14:30 , Publisert: 6. september 2011 13:58

- Dette gir assosiasjoner til det vi så under oppseilingen til finanskrisen. Det har skjedd et klart stemningsskifte, sier Adil Osmani, markedssjef i Rubrikk.no til E24.

Han viser til ny statistikk Rubrikk.no har utarbeidet for E24.

Denne viser at det ble utlyst 19.248 stillinger ved inngangen til september.

Det innebærer en nedgang på 4,3 prosent sammenlignet med inngangen til august, da det var annonsert 20.114 stillinger på norske nettsteder.

På samme tid i fjor lå det ute 23.977 stillingsannonser. Dermed har antallet annonser falt med rundt 20 prosent det siste året.

- Vi ble overrasket da vi så dette, sier Osmani.

- Det er oppsiktsvekkende at mengden stillingsannonser falt fra august til september, fordi dette vanligvis er en tid på året da arbeidsgiverne strømmer til for å utlyse nye jobber, sier Osmani.

Etter den sedvanlige, rolige sommerperioden ser det nå ut til at oppsvinget uteblir.

- Det er tydelig at mange arbeidsgivere er usikre på fremtiden, og ønsker å vente med å ansette noen. På denne tiden i fjor hadde økonomien ulike støttetiltak, som «QE2» (quantitative easing - kvantitative tiltak, journ. anm.) fra USAs Federal Reserve, å støtte seg på. I år er det ingen pute som tar av for fallet og styrker den økonomiske utviklingen.

Han peker på at stillingsannonser er en indikator som reagerer svært tidlig på endringer i jobbmarkedet.

- Det vil bli spennende å følge utviklingen fremover. Det ser ganske stygt ut nå, når man tar med stillingsmarkedet i betraktningen.

Nedtur i bygg og anlegg

OPPSVINGET UTEBLIR: Det vanlige oppsvinget i stillingsannonser på høsten, som preget både 2009 og 2010, har så langt uteblitt i år. Vis mer

Særlig bygg- og anleggssektoren trekker ned. Her var det utlyst 1879 stillinger i august.

Etter et fall på 11 prosent i september lå det imidlertid bare 1672 stillinger ute i september.

- Det er et klassisk tegn på at det er i ferd med å stoppe opp. Bygg- og anleggsbransjen er som regel blant bransjene som bremser opp først, sier Osmani.

Ikke overraskende er utviklingen også svak innen industrien, som sliter med en sterk krone og svakere etterspørsel fra utlandet.

I sektoren «industri og produksjon» falt antall stillingsannonser med 13,5 prosent fra august til september, til 314 utlyste stillinger.

Venter svak utvikling



Tallene baserer seg på mer enn 400 nettsteder som har oversikt over utlyste stillinger. Det omfatter både Nav, Finn, rekrutteringsselskaper og flere større, norske bedrifter.

Annonsene fungerer derfor som en god temperaturmåler på stemningen i det norske arbeidsmarkedet.

Den svake utviklingen bekreftes også av en rekke andre makroindikatorer, som viser at stemningen har kjølnet også i Norge, etter at frykten for resesjon i blant annet USA og Europa har rykket nærmere.

Tror ledighetsbunnen er nådd

Nylig viste tall fra Nav at antallet arbeidsledige økte noe.

Totalt var det 71.300 personer som var registrert som helt ledige hos Nav i slutten av august måned.

FRYKTER JOBBSKRELL: Adil Osmani, markedssjef i Rubrikk.no, mener fallet i stillingsannonser indikerer at arbeidsmarkedet skal svekke seg fremover. Vis mer

Analytiker Camilla Viland i DnB Nor Markets sa da at hun tror det norske jobbmarkedet har lagt oppsvinget bak seg.

- Arbeidsmarkedet har strammet seg til over en lengre periode, men nå kan det se ut til at tilstrammingen har stoppet opp, og at ledigheten ikke skal falle mer. Bunnen er nådd, sa Viland til E24.

Osmani i Rubrikk.no er enig:

- Stillingsannonser er god indikator på hva som skjer med ledigheten lenger frem. Dette tyder på at arbeidsledigheten neppe skal falle med det første, konkluderer han.

Les også: Flere arbeidsledige

